**Elämänkatsomustiedon tuntisuunnitelma - Luonnon merkitys**

**Kohderyhmä**

1.-2.-luokkalaiset

**Tunnin tavoitteet**

Tunnin tavoitteena on herättää oppilaat ajattelemaan omia merkityksellisiä luontokokemuksiaan ja luonnon merkitystä omassa elämässään ja muiden elämässä.

“S4 Luonto ja kestävä tulevaisuus:

Tutkitaan erilaisia elämänmuotoja maapallolla pohtien samalla elämän rajallisuutta. Perehdytään kertomuksiin maailman synnystä. Tutkitaan oppilaan omaa lähiympäristöä ja tarkastellaan omien valintojen ja toiminnan vaikutusta siihen. *Etsitään luontoon liittyviä merkityksellisiä kokemuksia.*”

* POPS 2014, Elämänkatsomustiedon opetuksen tavoitteet vuosiluokilla 1-2, s. 139

“T9 ohjata oppilasta kunnioittamaan ja arvostamaan omaa ympäristöään ja luontoa.”

* POPS 2014, Elämänkatsomustiedon opetuksen tavoitteet vuosiluokilla 1-2, s. 140

|  |  |  |  |  |
| --- | --- | --- | --- | --- |
| **Tunnin kulku** | **Sisältö** | **Tavoite** | **Työtapa** | **Materiaalit** |
| Aloitus | Tunnin aloittaminen, läksyjen tarkistus | Rutiinit | Käydään läksyt läpi yhdessä | - |
| Suomalainen luonto | Opettaja lukee suomalaiseen metsään sijoittuvan lyhyen tarinan tai kuvailun ja kertoo, että tänään puhutaan luonnosta | Harjoitellaan kuuntelemista ja rauhoittumista, johdatellaan päivän aiheeseen | Oppilaat voivat istua silmät kiinni tai esimerkiksi piirtää vihkoon paikallaan, kun opettaja lukee. Taululle voi heijastaa jonkin luontokuvan. Tämän jälkeen tarinasta johdatellaan keskustellen päivän aihe: Mistä tarina kertoi? Mikä siinä tuntui aidolta, mikä ehkä ei? Millainen tunne tarinasta tuli? | Esimerkiksi Myyttiset luonnontarinat -kirjasen satuja, kuten<http://www.arctic-flavours.fi/binary/file/-/id/14/fid/1458/> |
| Jokainen kertoo oman luontomuistonsa | Jokainen oppilas saa kertoa vuorollaan oman luontokokemuksensa | Harjoitellaan kuuntelemista ja kertomista, kerätään ryhmän kokemuksia luonnossa olemisesta | Oppilaat ja opettaja istuvat rinkiin ja opettaja laittaa liikkeelle jonkin luonnosta otetun asian: se voi olla esimerkiksi lehti tai pieni kivi. Vain esineen pitäjä saa puhua. Jokainen kertoo vuorollaan lyhyesti omasta lempimuistostaan luonnossa. | Jokin opettajan luokkaan tuoma luontoesine: kivi. lehti tai vaikka hiekkaa tai multaa purkissa. |
| Tehdään luokan oppilaiden luontomieltymyksistä leikki | Opettaja antaa ohjeita, kuten: “Jos pidät lumesta, mene taulun luokse, jos et, mene luokan takaseinälle”, esimerkkitoteamuksia on tuntisuunnitelman liitteenä | Huomataan, että eri asiat luonnossa ovat eri ihmisille merkityksellisiä, harjoitellaan ohjeiden kuuntelemista ja noudattamista | Opettaja antaa ohjeita, kuten: “Jos pidät lumesta, mene taulun luokse, jos et, mene luokan takaseinälle”, esimerkkitoteamuksia on tuntisuunnitelman liitteenä\*. HUOM: Opettaja huomauttaa, että kyseessä ei ole nopeuspeli, vaan saa miettiä rauhassa ja asettua myös ääripäiden väliin. Jokaisella on oikeus omaan mielipiteeseen. | Mahdollisuus liikkua luokassa päästä toiseen |
| Yhteenveto | Opettaja kokoaa oppilaiden ajatuksista yhteenvedon | Huomataan, että eri asiat luonnossa ovat eri ihmisille merkityksellisiä, ja kaikella luonnossa on arvoa | Opettaja voi näyttää taululla kuvia esimerkiksi eri vuodenajoista tai erilaisesta luonnosta, ja kerrataan mitä äskeisessä harjoitteessa huomattiin: kuinka moni piti talvesta, kuinka moni kesästä? Kuinka moni tykkäsi enemmän uimisesta kuin lumisodasta, eikö silti ole mukavaa että voimme tehdä molempia? | Luontokuvia, kuten <https://pixabay.com/fi/photos/vuodenajat/> |
| Läksyn anto | Opettaja antaa oppilaille läksyn tarkastella luontoa kotimatkalla | Oppilaat pysähtyvät hetkeksi tarkkailemaan ympärillään olevaa luontoa | Opettaja antaa seuraavan läksyn: pysähdy ennen seuraavaa elämänkatsomustiedon tuntia koulumatkalla tai muuten ulkona ollessasi ja mieti, mitä ihanaa luonnossa juuri sillä hetkellä on. |  |

**\*Lisää ideoita leikkiin**

* Tykkäätkö enemmän kesästä vai talvesta?
* Tykkäätkö enemmän talvesta vai syksystä?
* Ovatko sinusta syksyn keltaiset lehdet vai talven lumi kauniimpia?
* Pidätkö enemmän aurinkoisista vai sateisista päivistä?
* Leikitkö mielummin lumisotaa vai hippaa?
* Menetkö mielummin uimaan vai luistelemaan?
* Pidätkö enemmän aamuista vai illoista?
* Kumpi on sinusta parempi, että on kylmä vai että on kuuma?